കരുനാഗപ്പള്ളിയിലെ സ്കൂളുകളില് ഗംഭീര പ്രവേശനോത്സവം കരുനാഗപ്പള്ളി: നീണ്ട ഇടവേളയ്ക്കു ശേഷം സ്കൂള് മുറ്റങ്ങളിലെത്തിയ കുട്ടിക്കൂട്ടങ്ങള്ക്ക് അദ്ധ്യാപകരും പി.ടി.എയും ചേര്ന്നൊരുക്കിയത് സ്നേഹോഷ്മള സ്വീകരണം. ബലൂണുകള് കൊണ്ട് അലങ്കരിച്ച ക്ളാസ് മുറികളിലേക്ക് ആവേശത്തോടെയെത്തി കുരുന്നുകള്ക്ക് മധുരം നല്കിയായിരുന്നു വരവേല്പ്. കരുനാഗപ്പള്ളി ഉപജില്ലയിലെ എല്ലാ സ്കൂളുകളിലും പ്രവേശനോത്സവം സംഘടിപ്പിച്ചിരുന്നു. കൊവിഡിന്റെ പശ്ചാത്തലത്തില് രക്ഷിതാക്കളെ സ്കൂളിനുള്ളിലേക്ക് കടക്കാന് അനുവദിച്ചില്ല. കൊവിഡ് പ്രോട്ടോക്കോള് പൂര്ണ്ണമായും പാലിച്ച് കൊണ്ടാണ് പരിപാടി സംഘടിപ്പിച്ചത്. എല്ലാ കുട്ടികളും മാസ്കുകള് ധരിച്ചാണ് എത്തിയത്. സ്കൂള് കവാടത്തില് സാനിട്ടൈസര് ഉപയോഗിച്ച് കൈകള് അണു വിമുക്തമാക്കി. മുഴങ്ങോട്ടുവിള എസ്.കെ.വി യു.പി സ്കൂളിലാണ് ഉപജില്ലാ പ്രവേശനോത്സവം സംഘടിപ്പിച്ചത്. കരുനാഗപ്പള്ളി നഗരസഭ ചെയര്മാന് കോട്ടയില് രാജു പ്രവേശനോത്സവം ഉദ്ഘാടനം ചെയ്തു. ഡിവിഷന് കൗണ്സിലര് ബുഷ്റ അസ്ലാം അദ്ധ്യക്ഷത വഹിച്ചു. നഗരസഭ വൈസ് ചെയര്പേഴ്സണ് സുനിമോള്, വിദ്യാഭ്യാസ സ്റ്റാന്ഡിംഗ് കമ്മിറ്റി ചെയര്പേഴ്സണ് ശ്രീലത, കൗണ്സിലര് റെജി ഫോട്ടോപാര്ക്ക്, എ.ഇ.ഒ കെ.അജയന്, ബി.പി.സി ശ്രീകുമാര്, ഹെഡ്മിസ്ട്രസ് കെ.ദ്രൗപതി, എസ്.എം.സി ചെയര്മാന് ഷാജി എന്നിവര് സംസാരിച്ചു. കരുനാഗപ്പള്ളി വിദ്യാഭ്യാസ ഉപജില്ലയുടെ പരിധിയില് പ്രവര്ത്തിക്കുന്ന 76 സ്കൂളുകളിലും ഇന്നലെ ക്ളാസുകള് ആരംഭിച്ചു.